188 Judex

Duo sunt a quibus debent iudices cauere: ira et auaricia. Quantum ad iram, docet Philosophus, secundo *Politice*, quod iudex iratus debet deferre sentenciam et iudicium. Vnde narrat Valerius, libro quinto, de Archia Tarentino sicut dictum est supra capitulo [186] Ira. Racio huius est quia Jac. 1[:20]: *Ira viri justitiam Dei non operatur*. Et Gregorius in *Homilia de penitencia,* durum est ut qui nescit tenere moderamina proprie uite iudex fiat vite aliene.

Vnde Philosophus, vbi prius, medius est inter litigantes et legis latorem. Nam a legis latore, debet accipere legem iusticie, a litigantibus cognicionem cause. Vnde dicit Cassiodorus *Super Psalmum*, vbi est feruida vindicta non potest esse iusticia temperata. Vnde Chrisostomus, *Homilia* prima, iustius est iniustum iuste euadere, quam iustum iniuste punire. Job [36:18]: *Non te superet ira ut aliquem opprimas,* hoc quantum ad primam partem. *Nec donorum inclinet,* hoc quantum ad secundam partem. Vbi pelues stare eque ponderant, si aliquid ponatur ad vnam partem facit obiquere. Sic filii Hely constituti iudices declinauerunt post auaricia et acceperunt munera. Ideo in bello perierunt, 1 Reg. 4[:11]. Iccirco recto consimiluit Moysi, Exod. 18[:21], ut constueret iudices in populo *timentes Deum*, odientes *avaritiam*, omni tempore, quasi dicens, tales diu durabunt.

¶ Exemplum quando aliud videtur per purum et simplex medium, tunc potest homo sincere iudicare, sed non sic si videat quod duplex medium sicut patet de baculo cuius una pars in aqua superior pars in aere iudicatur fractus propter diuersitatem medii. Sic quando primum iudicatur[[1]](#endnote-1) secundum merita uel demerita nuda bene poterit iudicare, sed quando concurrit ira uel auaricia id quod est integrum et sanum iudicabitur fractum. Hic dicit Magister Johannes Sareburiensis in suo *Policratico,* quod tria subuertunt iudicium: amor munerum, accepcio persone, facilitas credendi.

¶ De primo, Prou. 17[:23]: *Munera de sinu impius accipit, ut pervertat semitas judicii*. Nam secundum Psal. [25:10]: *In quorum manibus iniquitates sunt; dextera eorum muneribus*. De secundo, Prou. 18[:5]: *Accipere personam impii* in judicio *non est bonum, ut* declinet *a veritate judicii*. De tercio, Eccli. 19[:4]: *Qui cito credit levis est corde*. Et [1] Joan 4[:1]: *Nolite credere omni spiritui, sed probate spiritus* an *ex Deo sint.* Narrat Valerius, libro sexto, quomodo Rex Cambises excoriauit vnum falsum iudicem de quo facto habentur versus:

¶ Sede sedens ista, iudex, inflexibilis sta, A manibus reuoces munus, ab aure preces, Sit tibi lucerna lex, lux, pellisque paterna, Qua resides natus pro patre sponte datus.

Item, iudex debet equalitatem iudicare, [Causa] 33, quest. 5, c. *Hec ymago*. Nec propter nobilitatem generis, nec propter affinitatem federis, nec propter diuicias aut honores, nec propter delicias aut fauores debet a recto declinare, sed sicut sedet in medio sic debet inter partes esse equalis, Extra. *De praebendis [et dignitatibus],* c. penultima, et [Causa] 11, quest. 3, c. *Quatuor*. Nam quatuor modis humanum peruertitur: timore, cupiditate, odio, amore.

Item, judex non debet prepropere procedere, set causa cognita sentenciare, [Causa] 2, quest. 1, c. *Deus omnipotens*.

Item, debet vendere iustum iudicium, [Causa] 11, quest. 3, c. *Non debet*. Quamuis liceat aduocato vendere iustum promtiuium et iuris consulto iustum consilium, secundum Gregorium, [Causa] 11, quest. 3, c. *Qui recte*.

Quid ergo dicemus de secundo qui falsum iudicium vendit utpote separando rite coniunctos quos Deus coniunxit, qui eciam non timet spoliare viuos, depredari mortuos, cum executoribus inique diuidere.

Hic eciam nota quod iudex quatuor modis corumpitur, scilicet, timore, Eccli. 7[:6]: *Noli* velle *fieri judex, nisi valeas virtute* rumpere *iniquitates*.[[2]](#endnote-2) Vnde Ysidorus, *De summo bono*, qui metu potestatis veritatem occultat, eiusdem veritatis iram prouocat.

Secundo, iudex corrumpitur munere, Deut. 16[:19] exema, et *munera excæcant oculos* iudicium. Vnde Augustinus, vsque adeo inoleuit cupiditatis malum ut iam ex consuetudine vendantur leges, corrumpantur iudicia.

Tercio, corrumpitur iudex odio et amore. Vnde Gregorius in *Pastorale*, digne iudicare de subditis nequit qui in subditorum causis odium uel /f. 55rb/ amorem exercet. Judex autem supernus hiis modis corrumpi non potest. Non timore quia potentissimus est, Job 22[:4]: *Numquid timens arguet te, veniet tecum* ad *judicium*. Immo tunc seuerior erit contra peccatores adeo quod *frater non redimet*, Psal. [48:8]. Nec corrumpetur munere quia ditissimus est, Matt. 11[:27]: *Omnia mihi tradita sunt a Patre meo*. Nec flectetur parce uel amore quia iustissimus est, Prou. 6[:35]: Non *acquiescet cujusquam precibus*. Vnde Bernardus, veniet dies illa in qua plus valebant pura corda quam astuta verba.

Item, nec flectetur odio quia optimus est, Sap. 11[:25]: *Nihil odisti eorum quæ fecisti*. Et quia diligit. Ideo quasi cum passione punit, Ysai. 1[:24]: *Heu! consolabor* de *hostibus* *meis*.

1. iudicatur ] *add*. ~~fractus propter diuer~~ F.128. [↑](#endnote-ref-1)
2. *iniquitates* ] *add*. ~~Verita~~ F.128. [↑](#endnote-ref-2)